Leadenhall-bygningen

Leadenhall-bygningen er en skyskraper i City of London i det sentrale London. Bygningen ligger like ved Lloyd's-bygningen og 30 St Mary Axe. Med sin karakteristiske skråstilte form har bygningen fått kallenavnet «Cheesegrater» (rivjernet). Med 50 etasjer og en høyde på 225 meter er Leadenhall Building den høyeste bygningen i City. Plan- og byggeprosessen I 2001 arrangerte British Land en lukket konkurranse om å utvikle tomten 122 Leadenhall Street. På det tidspunkt sto det en 12-etasjers bygning fra 1960-tallet på stedet. Denne bygningen ville bli revet for å gi plass til den nye bygningen. I utviklingen av den nye bygningen måtte det tas hensyn til flere historiske bygninger i nærheten, blant annet kirkene St Helens og St Andrews. I tillegg måtte utsynet mot St Paul's-katedralen fra Fleet Street beholdes i tråd med de lokale bymyndighetenes retningslinjer. Sommeren 2001 vant Richard Rogers Partnership (nå Rogers Stirk Harbour + Partners) og Arup konkurransen, og i 2004 søkte British Land om tillatelse til å oppføre en 52-etasjers bygning på 122 Leadenhall Street. Tillatelse ble gitt i 2005, og rivingen av den gamle bygningen startet i januar 2007. Selv om tillatelse forelå hadde British Land i desember 2006 ennå ikke avgjort om bygningen faktisk ville bli reist. Men i mai 2007 ga styret i British Land klarsignal til å fortsette utviklingen av 122 Leadenhall Street. Imidlertid ble prosjektet satt på vent i 2008. British Land sa at årsaken var lav etterspørsel etter kontorlokaler og økende byggekostnader. Opprinnelig var byggingen planlagt fullført i september 2011. British Land hadde nå bestemt seg for å utsette ferdigstillelsen av prosjektet til tidligst 2012. Da prosjektet ble stanset var den gamle bygningen revet og første fase av grunnarbeidene fullført. Mot slutten av 2010 kunngjorde British Land at de hadde inngått et samarbeid med Oxford Properties om å fortsette prosjektet i fellesskap, på en 50/50-basis. På dette tidspunkt var kostnadene til bygningen beregnet til å bli 340 millioner pund. Byggearbeidene startet opp igjen i januar 2011. Senere samme år kunngjorde British Land og Oxford Properties at Laing O’Rourke var valgt som hovedentreprenør for The Leadenhall Building. I juni 2013 hadde bygningen nådd sin fulle høyde. Watson Steel Structures leverte 18 100 tonn stål til bygningen. 17 000 tonn av stålet ble dekket med 90 minutters brannbeskyttelse. Bygningen har 29 heiser og fem rulletrapper. 22 av heisene går utenpå bygningen og gir utsyn over området. Bygningen Flere alternative bygningsformer ble opprinnelig vurdert, særlig med tanke på de nærliggende bygninger og St Pauls-katedralen. Begrensningene som omgivelsene innebar førte til at en høy, men skrånende form ble valgt. Bygningen heller bort fra St Pauls når den sees fra Fleet Street. Bygningens grunnflate er stor, men er åpen og tilgjengelig for publikum. Arkitekt Richard Rogers sa i et intervju med the Telegraph i juli 2013 at The Leadenhall Building inneholdt mye av tenkningen som arkitektene hadde gjort om urban design gjennom mange år. Blant annet åpner bygningen seg opp på gatenivå, slik at den blir en integrert del av gatebildet. Eie- og leieforhold The Leadenhall Building eies i fellesskap av British Land Company PLC og Oxford Properties med 50 prosent hver. Sommeren 2013 var over halvparten av arealene utleid, til selskapene Aon og Amlin. I januar 2014 kunngjorde British Land at det var inngått leieavtale med selskapet Servcorp, mens det i juli 2014 ble kunngjort at det var inngått leieavtale med forsikringsselskapet Rothesay Life. Se også Liste over Londons høyeste byggverk Referanser Eksterne lenker The Leadenhall Building: Offisielt nettsted The Leadenhall Building hos Rogers Stirk Harbour + Partners The Leadenhall Building hos Oxford Properties Arkivert 16. august 2014 hos Wayback Machine. The Leadenhall Building hos British Land The Leadenhall Building hos Laing O'Rourke The Leadenhall Building hos Skyscrapernews Arkivert 5. august 2007 hos Wayback Machine.